Gengið um fuglaverndarsvæðið í Andakíl á degi Íslenskrar náttúru Í tilefni af degi Íslenskrar náttúru sem er á morgun , föstudaginn 16. september , verður farið í gönguferð um Hvanneyri og fuglaverndarsvæðið í Andakíl kynnt . Sérstök áhersla verður lögð á lífshætti blesglæsarinnar sem nú er nýkomin frá Grænlandi á leið sinni til vetrastöðva á Bretlandseyjum . Umhverfisráðuneytið undirbýr tilnefningu svæðisins á lista Ramsarsamningsins í samvinnu við Votlendissetur Landbúnaðarháskóla Íslands og erlenda sérfræðinga . Lagt verður af stað frá kirkjuhlaðinu á Hvanneyri kl. 16:00 . Leiðsögumenn verða Anna Guðrún Þórhallsdóttir og Björn Þorsteinsson , prófessorar við Landbúnaðarháskóla Íslands . Landbúnaðarháskóli Íslands býður upp á nám til BS gráðu í náttúru - og umhverfisfræði með áherslu á íslenska náttúru , náttúrunýtingu , þjóðgarða og verndarsvæði auk þess að bjóða áherslu í náttúru og sögu í samstarfi við Háskóla Íslands . Einnig er í boði einstaklingsmiðað rannsóknanám í þessum greinum við stofnunina .